اکازئی

اکازئی شمالی پاکستان کا ایک پختون (یا پشتون ؛ پٹھان ) قبیلہ ہے۔  یہ یوسفزئی قبیلے کے اندر عیسی زئی قبیلے کی ایک شاخ ہے ۔ یوسفزئی قبیلے کو پشتونوں کے سب سے طاقتور، مشہور اور معزز قبائل میں سے ایک سمجھا جاتا ہے۔ فوجی تاریخ دان کرنل ہیرالڈ کارمائیکل وائلی نے یوسفزئی  قبیلے کے بارے  میں  اپنا ذاتی نقطہ نظر پیش کرتے ہوئے لکھا، "یوسفزئی ایک زراعت پیشہ، عام طور پر ایک عمدہ، اچھے جسم اور شکل کے حامل لوگ ہیں، جن میں نسلی فخر، اچھا لباس اور خوش مزاجی بدرجہ اتم موجود  ہے،  جبکہ ان کی مہمان نوازی ضرب المثل ہے۔"

قبیلے کا تعارف 
اکازئی  تورغر قبائل میں سے ایک قبیلہ  ہے، جو یوسفزئی قبیلے کے عیسی زئی ذیلی قبیلے کی ایک شاخ  ہے۔  اکازئی اکا کی اولاد ہیں جوعیسیٰ (عیسی زئی) کا بیٹا اور یوسف/( یوسف زئی ) کا پوتا تھا ۔  اکازئی کی مزید چار شاخیں ہیں اور ہر شاخ میں دو یا زیادہ ذیلی شاخیں (خیل) ہیں۔

جغرا فیہ 
اکازئی قبیلے کی اکثریت (تقریباً 35,000) ایک پہاڑی علاقے کی مغربی ڈھلوانوں پر اباد  ہے جس کا نام  تورغر ("کالا پہاڑ")  ہے۔  اکازئی کا علاقہ حسن زئی قبیلے کے شمالی جانب  ہے۔  اس کے مشرقی جانب اگرور کا حصہ ہے، شمال میں چغرزئی (نصرت خیل اور بسی خیل) ہیں جبکہ مغرب میں مشہور دریائے سندھ  ہے۔  مچائی سر ("چوٹی") ان کے جنوبی کی طرف ہے، جو تورغر کی سب سے اونچی چوٹی (9817 فٹ) ہے- یہ چوٹی  اکازئیوں    کے حصے میں  آتی  ہے۔  اکازئی کے اہم دیہات کند (بر اور کوز)، بمبل اور بلیانڑے ہیں۔  دیگر دیہات داربنڑے، کنڈر، بکرے،  لید، لاشوڑہ ، بکیانڑہ ، موراتہ،  توڑم اور لاڑے ہیں ۔  سکھ حکمرانی کے دوران اور 1868 تک، اکازئی اگرور وادی ( تحصیل اوگی) کے گاؤں شاہتوت  کے مالک تھے۔  زندگی کے بہترامکانات کے لیے، اکازئی تورغر سے ملحقہ علاقوں اورملک کے دوسرے شہروں میں ہجرت کر گئے۔  تور غر سے ہجرت کرنے والے لوگ اب ضلع مانسہرہ کی تحصیل اوگی (ملحقہ تورغر)، ملک پورہ - ایبٹ آباد ، کھلابٹ ٹاؤن شپ ، نارا، ہری پور ، کراچی ، راولپنڈی اور ضلع اٹک کے برہان میں رہ رہے ہیں۔

تور غر قبائل کے خلاف برطانوی حکومت کی مہما ت 
برطانوی راج 1858 سے 1947 کے دوران تورغر  کبھی بھی اس کے زیر انتظام نہیں رہا ۔ حسن زئیوں کے ساتھ اکازئی انگریزوں کے خلاف لڑنے میں بہت سرگرم تھے ۔  قبیلے کے جنگی کردار اور بہادری کو سر ولیم ولسن ہنٹر نے اس طرح بیان کیا ہے:-

ہندوستانی- برطانوی حکومت نے مختلف اوقات میں  تور غر  قبائل کو دبانے کے لیے تور غر میں چار بڑی مہمات بھیجیں: 

 حسن زئی قبیلے کے خلاف مہم  53- 1852 -  یہ فورس 3,800 فوجیوں پر مشتمل تھی جس کی کمانڈ لیفٹیننٹ کرنل میکسن ، سی بی نے کی اس مہم میں پانچ فوجی ہلاک اور 10 زخمی ہوئے۔ 
 تور غر قبائل کے خلاف مہم  1868 -  یہ فورس 12,544 فوجیوں پر مشتمل تھی جس کی کمانڈ میجر جنرل وائلڈ نے کی۔ اس مہم میں 55 فوجی ہلاک اور 29 زخمی ہوئے۔ 
 تور غر قبائل کے خلاف مہم  1888 -  یہ فورس 9,416 فوجیوں پر مشتمل تھی جس کی کمانڈ میجر جنرل جے میک کیوین کر رہے تھے۔ اس مہم میں 25 فوجی ہلاک اور57 زخمی ہوئے۔ 
 تور غر کے حسن زئی اور اکازئی قبائل کے خلاف مہم 1891 - یہ فورس 7,289 فوجیوں پر مشتمل تھی جس کی کمانڈ میجرجنرل ڈبلیو کے ایلس کر رہے تھے۔ اس مہم میں 9 فوجی ہلاک اور 39 زخمی ہوئے۔  
 عیسیٰ زئی قبیلے کے خلاف مہم 1892 - اس آپریشن کا مقصد عیسیٰ زئی قبیلے کے تینوں ذیلی قبیلوں یعنی حسن زئی، اکازئی اور مدا خیل کے خلاف تھا۔  یہ ستمبر سے اکتوبر 1892 تک چلایا گیا۔ یہ فورس میجر جنرل ولیم لاک ہارٹ  کی کمان میں 6,000 فوجیوں اور 24 توپوں پر مشتمل تھی۔  اس مہم میں 24 فوجی ہیضے کی وبا سے ہلاک ہوئے نہ کہ دشمن کی  گولی سے۔

ثقافت، روایات اور زبان 
دیگر تمام پشتونوں کی طرح، اکازئیوں نے اپنی ثقافتی شناخت کو برقرار رکھا ہے۔  وہ پختون والی کے ضابطہ اخلاق کی سختی سے پیروی کرتے ہیں، جس میں مردانگی، نیکی، بہادری، وفاداری اورشائستگی شامل ہے۔ اکازئیوں نے جرگہ (مشاورتی اسمبلی)، ننواتی (وفد کا اعتراف جرم)، حجرہ (بڑا ڈرائنگ روم) اور میلمستیا (مہمان نوازی) کے پشتون  رسم و رواج  کو بھی برقرار رکھا ہے۔   پشتو اکازئیوں کی بنیادی زبان ہے ۔  ناہموار قدرتی خطوں اور کم سڑکوں کی وجہ سے دوسرے لوگوں/ زبانوں کے ساتھ کم تعامل ہونے کی وجہ  سے  تورغر کے اکازئی پشتو کی خالص ترین شکل بولتے ہیں۔  دوسرے علاقوں میں ہجرت کرنے والے اکازئیوں نے مقامی زبانیں اپنا لی ہیں جیسے؛ ہزارہ ڈویژن میں ہندکو ۔

تور غر ضلع کی تشکیل 
14 اگست 1947 کو پاکستان کے قیام کے بعد، تور غر کو خیبر پختونخواہ (شمال مغربی سرحدی صوبہ) کی صوبائی حکومت کے زیر انتظام قبائلی علاقے کا درجہ دیا گیا ۔  28 جنوری 2011 کو تورغر خیبر پختونخواہ کا 25 واں ضلع بن گیا۔  جودبا اس نو تشکیل شدہ ضلع کا  صدرمقام  ہے جس میں درج ذیل تحصیلیں ہیں:۔

 جودبا
 کنڈر حسن زئی
 مدا خیل

یوسف زئی پشتون قبائل
پاکستان کے معاشرتی گروہ